Teaterkredsen Mariagerfjord har mandag aften premiere på forestillingen ’Mænd i mindre doser’ i Den Gamle Biograf i Mariager. Tiden har dog været knap i forhold til at få solgt billetter til teaterforestillingen, da det først i torsdag blev meldt ud, at Den Gamle Biograf i Mariager måtte åbne mandag. Til forestillingen er der også kun solgt omkring tyve billetter, men det lægger ikke en dæmper på glæden hos den programansvarlige i Teaterkredsen Mariagerfjord, Rita Nielsen. -	Det er simpelthen utrolig dejligt. Vi har bare glædet os til det og været spændte, siger hun. -	Folk har da også spurgt, om det bliver det til noget, så jeg tænker, at det er skønt at komme i gang med teater igen. Bygget i 1947 Den Gamle Biograf bliver i dag brugt som et kulturcenter i Mariager, hvor der året rundt er koncerter, teaterstykker, foredrag og så videre. Den Gamle Biograf blev bygget i 1947, hvor den åbnede med 216 pladser. Dengang blev den brugt som byens Kino indtil lukningen i 1981. Efter flere forskellige planer fra den daværende ejer, som blandt andet lød på spillehal og diskotek, blev afvist, var der lagt op til en større renovering og istandsættelse af stedet. I 1987 stod stedet færdig, og Mariager fik det kulturcenter, som mange af byens beboere havde drømt om, og som det har fungeret som siden.
Det er ikke kun de store biografer og kulturinstitutioner, der mandag har åbnet for publikum igen. Det gør man også i Den Gamle Biograf i Mariager – og så endda med teaterpremiere.